Návrh smernice Rady ktorou sa mení a dopĺňa smernica 77/388/EHS o spoločnom systéme dane z pridanej hodnoty, pokiaľ ide o dĺžku uplatňovnania najnižšej úrovne bežnej sadzby /* KOM/2005/0136 v konečnom znení - CNS 2005/0051 */





[pic] | KOMISIA EURÓPSKYCH SPOLOČENSTIEV | Brusel, 14.4.2005 KOM(2005) 136 v konečnom znení 2005/0051 (CNS) Návrh SMERNICE RADY ktorou sa mení a dopĺňa smernica 77/388/EHS o spoločnom systéme dane z pridanej hodnoty, pokiaľ ide o dĺžku uplatňovnania najnižšej úrovne bežnej sadzby (predložená Komisiou) ODÔVODNENIE 1. Článok 12 ods. 3 písm. a) druhého pododseku smernice 77/388/EHS[1] stanovuje, že na základe návrhu Komisie po konzultácii Európskeho parlamentu a Hospodárskej a sociálnej rady, Rada jednomyseľne rozhoduje o úrovni bežnej sadzby dane z pridanej hodnoty. 2. Toto ustanovenie tvorí rámec článku 93 Zmluvy o ES, ktorý stanovuje, že Rada prijme ustanovenia o zosúladení právnych predpisov týkajúcich sa daní z obratu, nakoľko je toto zosúladenie potrebné na vytvorenie a fungovanie vnútorného trhu. V tejto súvislosti ostáva stanovenie bežnej sadzby nevyhnutným. 3. Vzhľadom na vytvorenie vnútorného trhu v januári 1993, Komisia predložila návrhy na zavedenie definitívneho režimu harmonizácie daní. Pokiaľ ide o sadzby, Komisia v prvom rade predložila harmonizovanú štruktúru daní založenú na dvoch kategóriách sadzieb a zblíženie sadzieb v stanovenom rozmedzí, ktoré sa uplatňujú v členských štátoch. 4. Keďže nebolo možné prijať návrhy Komisie ešte pred 1. januárom 1993, Rada sa rozhodla prijať prechodný režim. Pokiaľ ide o sadzby, prijala rovnako smernicu 92/77/EHS[2], ktorá stanovuje zblíženie sadzieb. 5. Táto smernica, ktorá uplatňuje systém najnižšej úrovne bežnej sadzby stanovila, že od 1. januára 1993 do 31. decembra 1996 bežná sadzba nesmie byť nižšia ako 15 %. Toto ustanovenie bolo trikrát predĺžené a je platné do 31. decembra 2005. 6. Vzhľadom na zabezpečenie trvania dosiahnutej úrovne harmonizácie sadzieb Komisia predložila dvakrát návrhy[3], ktoré predpokladali situovanie bežnej sadzby v rozmedzí, ktorého prah bol stanovený na 15 % a ktorého strop tvoril 25 %. Toto rozmedzie bolo inšpirované sadzbami stanovenými v členských štátoch, kde sa úroveň bežne uplatňovanej sadzby pohybovala medzi 15 % a 25 %. 7. Tieto návrhy o zblížení sadzieb zakladajúce sa na stanovení rozmedzia bežnej sadzby, boli zmenené a doplnené v oboch prípadoch Radou[4], ktorá prijala len princíp najnižšej úrovne bežnej sadzby s odkazom na prah 15 %, podobný systému, ktorý bol vytvorený smernicou z roku 1992. 8. V dôsledku starosti o zlepšovanie krátkodobého fungovania vnútorného trhu Komisia v roku 2000 prijala stratégiu[5] uplatňovanú vo viacerých etapách a zameranú na štyri hlavné ciele, ktorými boli zjednodušenie a modernizácia existujúcich pravidiel, jednotnejšie uplatňovanie súčasných ustanovení a nový spôsob spolupráce v oblasti administratívy. Ciele stratégie DPH boli v roku 2003[6] predmetom bilancie a aktualizácie. 9. Na začiatku tejto stratégie bolo zistenie, že z dôvodu váhania členských štátov bolo nepravdepodobné, aby bol významný pokrok na ceste uplatňovania spoločného systému DPH, založeného na zdanení v pôvodnom členskom štáte, dosiahnutý v blízkej budúcnosti. Hlavným cieľom stratégie bolo určiť nový podnet v rámci Rady, ktorý by prechodne viedol ku konkrétnym a nevyhnutným zlepšeniam v realizácii platného režimu zdanenia bez toho, aby bol spochybnený definitívny režim zdanenia v pôvodnom členskom štáte ako dlhodobý cieľ Spoločenstva. 10. Počas tohto obdobia však bolo vhodné vyhnúť sa riziku, aby narastajúci rozdiel medzi bežnými sadzbami DPH ustanovenými v členských štátoch neviedol k štrukturálnej nevyváženosti v rámci Únie a narušeniu hospodárskej súťaže v určitých sektoroch činností. Komisia teda prijala návrh o predĺžení obdobia uplatňovania najnižšej úrovne bežnej sadzby 15 % do 31. decembra 2005 bez stanovenia rozmedzia. Tento návrh bol prijatý Radou 19. januára 2001 bez zmien a doplnení. 11. Rozšírenie Európskej únie o desať nových členských štátov 1. mája 2004 nezmenilo situáciu týkajúcu sa bežnej sadzby. V skutočnosti sa ešte stále pohybuje medzi 15 % a 25 % v 25 členských štátoch. 15%-ná sadzba sa uplatňuje v dvoch členských štátoch (CY a LU) a 25%-ná sadzba je uplatnená v troch členských štátoch (DK, HU a SE). 12. Tieto okolnosti si vyžadujú, aby bol prechodne zachovaný princíp najnižšej úrovne bežnej sadzby, ktorá dosahuje v súčasnosti 15 % a je vhodné predložiť návrh o predĺžení platného právneho predpisu. 13. Obdobie uplatňovania tejto sadzby ustanovené v článku 12 ods. 3 písm. a) smernice 77/388/EHS platí do 31. decembra 2005, cieľom uvedeného návrhu je umožnenie, aby Rada predĺžila toto obdobie uplatňovania najnižšej úrovne bežnej sadzby. Strop bežnej sadzby takto ostáva stanovený na 15 % na obdobie piatich rokov od 1. januára 2006 do 31. decembra 2010. Poznámky k článkom Článok 1 V prvom odseku sa navrhuje, aby najnižšia súčasná úroveň bežnej sadzby dane z pridanej hodnoty, ktorá je v rôznych členských štátoch stanovená na 15 %, bola predĺžená od 1. januára 2006 do 31. decembra 2010. Odsek 2 stanovuje splatnosť najnižšej navrhnutej úrovne bežnej sadzby 31. decembra 2010. Toto ustanovenie sa predloží na revíziu, keďže na návrh Komisie bude musieť Rada rozhodnúť najneskôr do 31. decembra 2010 o úrovni bežnej sadzby, ktorá sa bude uplatňovať od tohto dátumu. Článok 2 až 4 Tieto články stanovujú podmienky na nadobudnutie účinnosti smernice. 2005/0051 (CNS) Návrh SMERNICE RADY ktorou sa mení a dopĺňa smernica 77/388/EHS o spoločnom systéme dane z pridanej hodnoty, pokiaľ ide o dĺžku uplatňovnania najnižšej úrovne bežnej sadzby RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 93, so zreteľom na návrh Komisie[7], so zreteľom na stanovisko Európskeho parlamentu[8], so zreteľom na stanovisko Európskeho hospodárskeho a sociálneho výboru[9], keďže: (1) Článok 12 ods. 3 písm. a) druhého pododseku šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - Spoločný systém dane z pridanej hodnoty: jednotný vymeriavací základ[10] stanovuje, že Rada rozhoduje o úrovni bežnej sadzby, ktorá sa bude uplatňovať po 31. decembri 2005. (2) V súčasnosti platná bežná sadzba dane z pridanej hodnoty v členských štátoch v spojení s mechanizmami prechodného režimu zabezpečuje prijateľné fungovanie tohto režimu. Bolo by však vhodné vyhnúť sa riziku, aby narastajúci rozdiel medzi bežnými sadzbami DPH ustanovenými v členských štátoch neviedol k štrukturálnej nevyváženosti v rámci Únie a narušeniu hospodárskej súťaže v určitých sektoroch činností. (3) Vyžaduje sa teda, aby bola zachovaná súčasná najnižšia úroveň 15 % bežnej sadzby na dostatočne dlhé obdobie, ktoré by umožnilo pokračovať vo vytváraní stratégie zjednodušenia a modernizácie v súčasnosti platných právnych predpisov Spoločenstva v oblasti DPH, ktoré sú stanovené v správach Komisie zo 7. júna 2000[11] a 20. októbra 2003[12]. (4) Smernica 77/388/EHS by sa preto mala zmeniť a doplniť, PRIJALA TÚTO SMERNICU: Článok 1 V článku 12 ods. 3 písm. a) smernice 77/388/EHS je znenie prvého a druhého pododseku nahradené nasledujúcim textom: „Bežná sadzba dane z pridanej hodnoty je stanovená každým členským štátom ako percento zdaniteľného základu, ktoré sa uplatňuje pri dodávkach tovarov a služieb. Od 1. januára 2006 do 31. decembra 2010 bežná sadzba nesmie byť nižšia ako 15%. Rada rozhoduje v súlade s článkom 93 Zmluvy o úrovni bežnej sadzby, ktorá sa bude uplatňovať po 31. decembri 2010“. Článok 2 1. Členské štáty uvedú do platnosti právne predpisy a správne opatrenia, ktoré sú potrebné na vykonávanie tejto smernice najneskôr do 1. januára 2006. Bezodkladne o tom informujú Komisiu. Keď členské štáty tieto ustanovenia prijmú, obsahujú odkaz na túto smernicu alebo je k nim takýto odkaz priložený pri príležitosti ich úradného uverejnenia. Spôsob tohto odkazu stanovia členské štáty. 2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 3 Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie . Článok 4 Táto smernica je adresovaná členským štátom. V Bruseli Za Radu predseda [1] Ú. v. ES L 145, 13. 6.1977, s. 1. Smernica naposledy zmenená a doplnená smernicou 2004/66/ES (Ú. v. EÚ L 168, 1.5.2004, s. 35). [2] Smernica 92/77/EHS (Ú. v. ES L 316, 31.10.1992, s. 1). [3] KOM(95)731 (Ú. v. ES C 73, 13.3.1996, s. 22.) a KOM(1998)693 (Ú. v. ES C 409, 30.12.1998, s. 13). [4] Smernica Rady 96/95/ES z 20.12.1996 (Ú. v. ES L 338, 28.12.1996, s. 89) a smernica Rady 1999/49/ES z 25.5.1999 (Ú. v. ES L 139, 2.6.1999, s. 27). [5] KOM(2000)348 konečná verzia. Správa Komisie o stratégii zameranej na zlepšenie fungovania systému DPH v rámci vnútorného trhu. [6] KOM(2003)614 konečná verzia. Správa Komisie Bilancia a aktualizácia cieľov stratégie DPH. [7] Ú. v. EÚ C […], […], s. […]. [8] Ú. v. EÚ C […], […], s. […]. [9] Ú. v. EÚ C […], […], s. […]. [10] Ú. v. ES L 145, 13.6.1977, s. 1. Smernica naposledy zmenená a doplnená smernicou 2004/66/ES (Ú. v. EÚ L 168, 1.5.2004, s. 35). [11] KOM(2000)348 konečná verzia. [12] KOM(2003)614 konečná verzia.